PERUSTELUT

Neuvosto voi yhteisestä arvonlisäverojärjestelmästä 28. marraskuuta 2006 annetun neuvoston direktiivin 2006/112/EY, jäljempänä ’alv-direktiivi’, 395 artiklan 1 kohdan nojalla antaa yksimielisesti komission ehdotuksesta jäsenvaltiolle luvan soveltaa mainitun direktiivin säännöksistä poikkeavia erityistoimenpiteitä arvonlisäveron kantamismenettelyn yksinkertaistamiseksi taikka tietyntyyppisten veropetosten tai veron kiertämisen estämiseksi.

Bulgaria on pyytänyt kirjeellä, jonka komissio kirjasi saapuneeksi 17. toukokuuta 2022, lupaa soveltaa alv-direktiivin 287 artiklasta poikkeavaa toimenpidettä 31. joulukuuta 2024 asti. Poikkeustoimenpiteellä Bulgaria saisi vapauttaa arvonlisäverosta verovelvolliset, joiden kansallisena valuuttana ilmaistava vuosiliikevaihto on enintään 51 130 euroa.

Komissio antoi alv-direktiivin 395 artiklan 2 kohdan toisen alakohdan mukaisesti Bulgarian pyynnön tiedoksi muille jäsenvaltioille 26. heinäkuuta 2022 päivätyllä kirjeellä. Komissio ilmoitti Bulgarialle 27. heinäkuuta 2022 päivätyllä kirjeellä saaneensa kaikki pyynnön arviointiin tarvittavat tiedot.

1.EHDOTUKSEN TAUSTA

•Ehdotuksen perustelut ja tavoitteet

•Yhdenmukaisuus muiden alaa koskevien politiikkojen säännösten kanssa

Poikkeava toimenpide on neuvoston direktiivissä (EU) 2020/285 asetettujen tavoitteiden mukainen. Kyseisellä direktiivillä muutetaan alv-direktiivin 281–294 artiklaa, jotka koskevat pienten yritysten erityisjärjestelmää. Toimenpide perustuu arvonlisäveroa koskevaan toimintasuunnitelmaan, ja sen tavoitteena on luoda nykyaikainen ja yksinkertaistettu järjestelmä pieniä yrityksiä varten. Sillä pyritään erityisesti vähentämään alv-säännösten noudattamisesta aiheutuvia kustannuksia ja kilpailun vääristymistä sekä kansallisella että EU:n tasolla, vähentämään raja-arvovaikutuksesta johtuvia kielteisiä seurauksia ja huolehtimaan siitä, että yritysten on helpompi noudattaa säännöksiä ja verohallintojen helpompi valvoa niiden noudattamista.

Lisäksi 51 130 euron raja-arvo on yhdenmukainen direktiivin (EU) 2020/285 kanssa, koska siinä annetaan jäsenvaltioille mahdollisuus vahvistaa alv-vapautuksen edellyttämäksi vuosiliikevaihdon raja-arvoksi enintään 85 000 euroa (tai kansallisena valuuttana ilmaistava vasta-arvo).

Muille jäsenvaltioille on myönnetty alv-direktiivin 285 ja 287 artiklan nojalla vastaavia poikkeuksia, joilla on vapautettu arvonlisäverosta sellaisia verovelvollisia, joiden vuosiliikevaihto on alle tietyn raja-arvon. Alankomaille ja Belgialle on myönnetty 25 000 euron raja-arvo, Italialle 30 000 euron raja-arvo, Luxemburgille 35 000 euron raja-arvo, Puolalle, Latvialle ja Virolle 40 000 euron raja-arvo, Unkarille 48 000 euron raja-arvo, Liettualle 55 000 euron raja-arvo, Kroatialle 45 000 euron raja-arvo, Maltalle 30 000 euron raja-arvo, Slovenialle 50 000 euron raja-arvo, Tšekille 85 000 euron raja-arvo ja Romanialle 88 500 euron raja-arvo.

Poikkeukset alv-direktiivistä olisi aina rajoitettava ajallisesti, jotta niiden vaikutuksia voidaan arvioida. Lisäksi erityistoimenpiteen voimassaolon jatkaminen 31. joulukuuta 2024 asti vastaa direktiivin (EU) 2020/285 vaatimuksia. Direktiivissä vahvistetaan 1. tammikuuta 2025 päiväksi, josta alkaen jäsenvaltioiden on sovellettava kansallisia säännöksiä, jotka niiden on annettava direktiivin noudattamiseksi.